<classify> WAKAZI wa Jiji la Mwanza na vitongoji vyake, wamegubikwa na simanzi na kueleza kuwa wamepokea kwa masikitiko makubwa taarifa ya ajali ya kivuko cha Mv Nyerere kilichozama.Ajali hiyo iliyojitokea juzi imeua zaidi ya watu 100, waliokuwa wakisafiri kutoka Kisiwa cha Bugolora kwenda Kisiwa cha Ukara wilayani Ukerewe baada ya kivuko hicho kuzama. Wananchi hao wamesema ajali hiyo ni ya kusikitisha kwa sababu waliokufa kwenye ajali hiyo, wengi ni ndugu na pia wana ndugu zao jijini Mwanza. Kwamba huo ni msiba mkubwa na wa kitaifa.Wameiomba serikali kuchukua hatua sitahiki kwa watu watakaobainika kwa namna moja au nyingine, kusababisha ajali hiyo. Wameweka bayana isitafute mchawi, kwa madai mchawi wa ajali hiyo ni watu waliopewa dhamana ya kusimamia vyombo vya usafiri wa majini, kushindwa kutekeleza majukumu yao ipasavyo.Akizungumza kwa masikitiko makubwa, Mkazi wa Buzuruga, Jellen Waryoba alisema ajali hiyo isiwe tu ni ya kivuko kimoja, bali ni wakati muafaka wa serikali kuvifuatilia vivuko na meli zote zinazofanya usafirishaji wa majini ili kuhakiki ubora wake na idadi kamili ya abiria na mizigo wanaoruhusiwa kusafiri.Lakini pia elimu juu ya matumizi ya maboya ya kujiokolea yanayofungiwa kwenye stoo za vivuko hivi na meli itolewe mara kwa mara kwa wananchi namna ya kujiokoa na watu wasifanye kazi kwa mazoea, wanahatarisha uhai wa maisha ya watu, waliokufa katika ajali hiyo wameacha familia zao zikiteseka na watoto, alisema.Kaimu Katibu wa CCM Mkoa wa Mwanza, Clemence Mkondya alisema CCM Mkoa imeupokea msiba huo kwa masikitiko makubwa. Aliwaombea walionusurika, kupona haraka. Lakini pia leo tunausubiri ujumbe wa viongozi kutoka makao makuu ya chama, ambao mara baada ya kuwasili hapa utaelekea katika Kisiwa cha Ukara kutoa salamu za pole kwa ndugu zetu hao, alisema Mkondya.Secilia F eleshi anayeishi Nyasaka aliitaka serikali kuweka masharti ya kudumu kwenye matumizi ya vyombo, vinavyofanya huduma ya usafiri wa majini ikiwemo kukagua mara kwa mara idadi kamili ya abiria na mizigo, inayotakiwa kwa mujibu wa sheria kusafiri ili kuepukana na ajali za kizembe.Lakini pia jamii ielimishwe namna ya kujiokoa wakati inapotokea ajali, matumizi stahiki ya vyombo hivyo vya usafiri wa majini ikiwemo matumizi ya maboya, na namna ya kujiokoa wakati wa majanga, alisema. F lorence Sendama ambaye ni mkazi wa Pasiansi, aliitaka serikali kuwa na vyombo maalumu vya uokoaji, kama vile boti maalumu ili kufanya uokoaji wa haraka wakati wa majanga na ajali za majini.Tangu ajali hii itokee juzi, kivuko cha Mv Nyerere tangu kizame bado hakijanasuliwa na ni dhahiri uwezekano wa kuokoa watu wakiwa hai unakuwa ni mgumu, alieleza Sendama. Emmanuel Hangaya anayeishi Mahina aliitaka serikali kuhakikisha watumishi wanaofanya kazi kwenye vivuko na meli, wanazingatia kanuni, sheria na taratibu za kazi ili kuondoa uwezekano wa kutokea ajali.  <topic>: KITAIFA 